PTWกำไรขยับ-คุณภาพน้ำ100%
น้ำประปาไทย กำไรโตเล็กน้อย ยืนยันคุณภาพน้ำ 100% เผยไตรมาส 4 น้ำท่วมกระทบเล็กน้อย
29 ต.ค. 2554

น้ำประปาไทย กำไรโตเล็กน้อย ยืนยันคุณภาพน้ำ 100% เผยไตรมาส 4 น้ำท่วมกระทบเล็กน้อย 
นายสมโพธิ ศรีภูมิ กรรมการผู้จัดการ เปิดเผยว่า ผลประกอบการไตรมาส 3 ปี 2554 รวมบริษัทย่อยมีกำไรสุทธิ 553.31 ล้านบาท กำไรต่อหุ้น 0.14 บาท โตเล็กน้อย 44.52 ล้านบาท หรือ 8.75% เทียบช่วงเดียวกันปีก่อน 508.79 ล้านบาท กำไรต่อหุ้น 0.13 บาท
งวด 9 เดือนปีนี้ กำไรสุทธิ 1,610.71 ล้านบาท หรือ 0.40 บาทต่อหุ้นเพิ่ม 2.83% 
กำไรไตรมาส 3 เพิ่มขึ้นมาจากราคาขายน้ำประปาที่ปรับเพิ่มจากปีก่อนของบริษัทและบริษัทย่อย ประปาปทุมธานี (PTW) รวมถึงยอดขายน้ำที่เพิ่มขึ้น 47.8 ล้านบาท หรือ 4.4% 
ขณะที่ต้นทุนขายน้ำประปาและต้นทุนบริการลดลง 22.1 ล้านบาท หรือ 6.3% เนื่องจากคุณภาพน้ำดิบดีกว่าเทียบช่วงเดียวกันปีก่อน ทำให้ใช้สารเคมีในการผลิตลดลง 16 ล้านบาท 
ขณะเดียวกันค่าใช้จ่ายทางการเงินเพิ่มขึ้น 21 ล้านบาท หรือ 18.8% จากดอกเบี้ยเงินกู้ยืมเพิ่มขึ้น 1.2% และภาษีเงินได้นิติบุคคลเพิ่มขึ้น 21.9 ล้านบาท หรือ 48.6% เนื่องจากกรมสรรพากรพื้นที่ของ PTW ประเมินผลขาดทุนสะสมสุทธิก่อนปี 2551 ทำให้ PTW ต้องจ่ายเงินภาษีปี 2551 เพิ่ม 15.8 ล้านบาท เรียบร้อยแล้ว 
นายสมโพธิ กล่าวว่า บริษัทได้รับผลกระทบจากปัญหาน้ำท่วมในส่วนการผลิตน้ำประปา และบำบัดน้ำเสียในนิคมอุตสาหกรรมบางปะอิน จ.พระนครศรีอยุธยา ซึ่งการประเมินเบื้องต้น หากเกิดน้ำท่วมขัง 3 เดือน จะส่งผลกระทบต่อรายได้ลดลง 1% จากเดิมมีรายได้ส่วนนี้ 4% ต่อปีของรายได้รวม 
สำหรับการผลิตน้ำประปาเพื่อผู้บริโภคในพื้นที่ จ.นครปฐม สมุทรสาคร และปทุมธานี ยังไม่ได้รับผลกระทบใดๆ รวมถึงในส่วนของสำนักงานใหญ่ที่ตั้งอยู่ที่พุทธมณฑลสาย 5 เปิดดำเนินการตามปกติ พนักงานส่วนใหญ่ไม่ได้รับผลกระทบและเป็นกำลังหลักจัดทำถุงยังชีพช่วยเหลือผู้ประสบภัยในพื้นที่ให้บริการ
“ผลดำเนินงานไตรมาส 4 น่าจะได้รับผลกระทบเล็กน้อยจากน้ำท่วมนิคมบางปะอิน และเรายืนยันคุณภาพน้ำ 100% ไม่ได้รับผลกระทบจากน้ำท่วม” นายสมโพธิ กล่าว